**MÉLTATÁS**

**Surányi Erika**

 Zeneiskolai tanulmányait 1994-ben (28 éve!) kezdte, Surányi Katalin előképzőseként. Következő évben Garasné Maxim Ildikóhoz került, nála 11 évig tanult zongorázni. Mindvégig szorgalmas, kitartó, megbízható növendék volt.

 A következő években az Eötvös Loránd Tudományegyetem Tanító- és Óvóképző Karán végezte tanulmányait, tanítói diplomáját 2010-ben vette át. Azóta is pedagógusként dolgozik. Tanítványai igen kreatív, következetes, jó humorú tanítónőnek örülhetnek személyében. Pedagógiai eszköztára kifogyhatatlan, órái érdekesek, színesek, szórakoztatóak, szerethetőek. Osztályával remek a kapcsolata, kitűnő közösségteremtő. Tanítványaira egyenként is odafigyel, rengeteg energiát fektet a felzárkóztatásba.

 Bár maga is fiatal, mégis már évek óta tevékeny részt vállal tanárjelöltek és fiatal kollégák mentorálásában.

 A zenével való kapcsolata nem szakadt meg ezekben az években sem. Tagja lett a Gyáli Musical Stúdiónak. A próbafolyamatokban aktívan részt vett, a szerepléseken remek alakításokat nyújtott, mindvégig megbízható, értékes tagja volt a társulatnak. Szakmai igényességét mutatja, hogy azért kezdett magánéneket tanulni, hogy a musical stúdióban jobban tudjon teljesíteni.

 2015 óta jár énekórákra. Mint mindenben, ebben is elkötelezett. Rengeteg elfoglaltsága mellett is gyakorol, készül az órákra. Az énekes közösségnek aktív tagja. A szereplések, vizsgák utáni megbeszélések során mindig hozzászól, támogató hozzáállása, eredeti meglátásai nagyban segítik énekestársai önértékelését. Igazi közösségformáló erő.

 Kamarazenei partnerei is mindig számíthatnak rá; felkészül, ott van a próbákon, előadásokon, figyel a társaira, hozzászólásaival előmozdítja a próbafolyamatot, humorával mindezt még igen szórakoztatóvá is teszi.

Megszámlálhatatlan mennyiségű szerepléssel a háta mögött bátran állíthatjuk, hogy személye nem jelentéktelen tényező Gyál kulturális és közösségi életében.